b'\n_START_ARTICLE_\nKampi\xc5\xa1kiemi\xc5\xb3 kapinynas\n_START_PARAGRAPH_\nKampi\xc5\xa1kiemi\xc5\xb3 kapinynas \xe2\x80\x93 pr\xc5\xabs\xc5\xb3 kapinynas prie Kampi\xc5\xa1kiemi\xc5\xb3 kaimo ir dvaro (vok. Kampischkehmen, nuo 1938 m. Angereck, buv. Gumbin\xc4\x97s apskritis, nuo 1946 m. rus. \xd0\xa1\xd0\xb8\xd0\xbd\xd1\x8f\xd0\xb2\xd0\xb8\xd0\xbd\xd0\xbe \xe2\x80\x93 Siniavino, Gusevo rajonas, Kaliningrado sr.), Unguros up\xc4\x97s krante, sm\xc4\x97l\xc4\x97toje kalvoje.\n_START_SECTION_\nTyrimai\n_START_PARAGRAPH_\nKapinyne 1872 m. Hermanas Devicas i\xc5\xa1tyr\xc4\x97 5 kapus, 1875 m. \xe2\x80\x93 11 kap\xc5\xb3. Mirusieji laidoti sudeginti, palaikai supilti \xc4\xaf urnas. 1872 m. viename kape buvo rastos trys urnos. Kapo duob\xc4\x97s apd\xc4\x97tos akmen\xc5\xb3 grindin\xc4\x97liais. Greta palaik\xc5\xb3 urnose rasta \xc5\xbeieduot\xc5\xb3j\xc5\xb3 ir lenkta kojele segi\xc5\xb3, gintarini\xc5\xb3 ir stiklo karoli\xc5\xb3, \xc5\xbeied\xc5\xb3, apyranki\xc5\xb3. Atsitiktinai rastas verpstukas ir a\xc5\xa1tuoneto formos gintarinis pakabukas. Kapinyno vidurin\xc4\x97je dalyje aptikta mirusi\xc5\xb3j\xc5\xb3 deginimo vieta. Kapai datuojami III am\xc5\xbeiumi. Netoli kapinyno yra piliakalnis.'